“Les Miserables”, suksesi i fundit i Anne Hathaway
Muzikali i bazuar tek vepra e famshme “Të mjerët” e Viktor Hygosë, shfaqet në kinematë amerikane ditën e Krishtlindjeve
Për aktoren Anne Hathaway 2012-a ka qenë një vit i rëndësishëm nga ana profesionale dhe personale. Ajo u martua këtë vit dhe përveç arritjeve të tjera ditën e Krishtlindjeve del filmi i saj i fundit, muzikali “Les Miserables”, i bazuar tek vepra e famshme e Viktor Hygosë, “Të mjerët”. Edhe Catwoman ka pasiguri për imazhin e saj. Është e vështirë ta besosh kur bëhet fjalë për Anne Hathaway, e cila e zotëroi paserelën në premierën e muzikalit “Les Miserables”, në New York. Aktorja që kohët e fundit veshi kostumin e ngjitur për trup të maces në Catwoman dhe po interpreton Fantinën në përshtatjen kinematografike të veprës së njohur të Viktor Hygosë “Të mjerët”, foli hapur për pasiguritë e saj të herëpashershme. Për Hathaway, ky vit ka qenë i rëndësishëm. Ajo u martua në shtator, festoi 30 vjetorin në nëntor dhe interpretoi në dy filma të suksesshëm “The Dark Knight Rises” dhe “Les Miserables” në vitin 2012. Filmi ndjek personazhin Zhan Valzhan të interpretuar nga Hugh Jackman ndërsa ai ndiqet gjatë gjithë kohës nga Zhaver i interpretuar nga Russell Crowe, pasi ka shkelur dënimin me kusht. Fantine që interpretohet nga Hathaway është një nënë plot vuajtje, e detyruar të punojë si prostitutë. Valzhan pranon të kujdeset për Kozetën, vajzën e Fantinës, interpretuar nga Amanda Seyfried, dhe jetët e tyre transformohen për gjithmonë. Crowe thotë se përvoja e interpretimit të policit Zhaver do të mbetet e ngulitur në mendjen e tij për gjithmonë. Regjisori i Les Miserables, Të Mjerët është Tom Hooper. Në film interpretojnë gjithashtu edhe Sacha Baron Cohen, Helena Bonham Carter dhe Eddie Redmayne. Filmi fillon të shfaqet në Shtetet e Bashkuara, ditën e Krishtlindjeve.